text: 34 millioner på vej til Kongernes Jelling
  18 september 2011 kl. 14.04
  Det nye oplevelses- og formidlings-center kan med den nye donation blive meget større og få en tagterrasse.
  Donationen er fra Villum Fonden og Velux Fonden og betyder en fordobling af det nuværende formidlingsareal samt muligheden for at etablere en tagterrasse, hvorfra de besøgende kan få et overblik over monumentområdet. Af hensyn til det visuelle udtryk fra bliver terrassen omkranset af et glasrækværk. Trappen og elevatoren etableres med en glastop, så de syner mindst muligt fra monumentområdet. 
  - Vi er meget glade for, at fondene har valgt at støtte Oplevelses- og Formidlingscenter Kongernes Jelling med så stort et beløb, siger borgmester Arne Sigtenbjerggaard. Sammen med de 9,4 mio. kr., som vi modtog tidligere på året fra Arbejdsmarkedets Feriefond, betyder det, at vi nu også kan gå i gang med at realisere de meget visionære planer, der ligger for Kongernes Jelling.
  